മുല്ലപ്പെരിയാര് അണക്കെട്ടിലെ ജലനിരപ്പ് 136 അടിയോട് അടുക്കുന്നു കണ്ട്രോള് റൂമുകള് തുറക്കാന് സാധ്യത 140 അടിയെത്തിയാല് ജാഗ്രതാ നിര്ദ്ദേശം പുറപ്പെടുവിക്കും ഇടുക്കി : മുല്ലപ്പെരിയാര് അണക്കെട്ടില് ജലനിരപ്പ് 136 അടിയോട് അടുക്കുന്നു. 135.80 അടിയാണ് നിലവിലെ ജലനിരപ്പ്. ഇത് 140 അടിയില് എത്തിയാല് ആദ്യത്തെ ജാഗ്രതാ നിര്ദ്ദേശം പുറപ്പെടുവിക്കും. രണ്ട് ദിവസത്തിനിടെ നാലടിയോളം വെള്ളമാണ് അണക്കെട്ടില് ഉയര്ന്നത്. തുടര്ച്ചയായി പെയ്ത മല ജലനിരപ്പ് ക്രമാതീതമായി വര്ദ്ധിക്കാന് കാരണമായി. അതേസമയം വെള്ളം 142 അടിയിലെത്തിയാല് മൂന്നാമത്തെ ജാഗ്രതാ നിര്ദ്ദേശം നല്കി ഷട്ടര്റുകള് തുറക്കും. അണക്കെട്ടിന്റെ സ്പെഷ്യല് ഷട്ടറുകള് ഉയര്ത്തി വെള്ളം ഒഴുക്കേണ്ട സാഹചര്യം വന്നാല് ആവശ്യമായ മുന്കരുതലുകള് സ്വീകരിക്കാന് ജില്ലാ കളക്ടര്ക്ക് നിര്ദ്ദേശം നല്കിയിട്ടുണ്ട്. പെരിയാറിന്റെ ഇരു കരകളിലുമുള്ള ആളുകളെ മാറ്റിപ്പാര്പ്പിക്കാന് കെട്ടിടങ്ങളും മറ്റും കണ്ടെത്താനും കളക്ടര്ക്ക് നിര്ദ്ദേശം നല്കിയിട്ടുണ്ട്. ജലനിരപ്പ് 136 അടിയിലെത്തിയാല് ബന്ധപ്പെട്ട വില്ലേജ് ഓഫീസുകളില് കണ്ട്രോള് റൂമുകള് തുറക്കും. നിലവില് മുല്ലപ്പെരിയാറില് നിന്നും തമിഴ്നാട്ടിലേയ്ക്ക് വെള്ളം ഒഴുക്കിവിടുന്നുതിലും തടസ്സം നേരിടുകയാണ്. തമിഴ്നാട്ടിലെ വൈഗ അണക്കെട്ടില് ജലനിരപ്പ് പരമാവധി സംഭരണ ശേഷിയോട് അടുത്തിരിക്കുന്നതിനാല് സംസ്ഥാനം കൂടുതല് വെള്ളം കൊണ്ടുപോകുന്നില്ല. ജലനിരപ്പ് കുറയ്ക്കാന് വെള്ളം എടുക്കണമെന്ന് ആവശ്യപ്പെട്ട് ജലവിഭവ വകുപ്പ് മന്ത്രി തമിഴ്നാട് മുഖ്യമന്ത്രിയ്ക്ക് കത്ത് നല്കിയിട്ടുണ്ട്. അതേസമയം ജില്ലയില് മഴ കുറഞ്ഞത് ആശ്വാസമായിരിക്കുകയാണ്. Tags: